Mette Thiesen (DF), 2024-05-03:
Det her forslag fra Det Konservative Folkeparti synes jeg er et fremragende forslag.
Det er et forslag, som vi også i sidste periode var sammen om at indkalde til et samråd om.
Det Konservative Folkeparti, Venstre og jeg var på det tidspunkt med til at indkalde til et samråd om at få undersøgt området generelt.
For mig at se, som jeg også sagde tidligere, handler det ikke om, at man har en holdning til det at sælge sex.
Det har jeg også.
Tværtimod kan jeg se, at der er nogle sexarbejdere m/k, som bliver fanget, fordi for mange går efter mavefornemmelsen og følelserne i stedet for at kigge på, hvad det rent faktisk er, vi har med at gøre her.
Det er derfor, vi har brug for at få det undersøgt.
Jeg er rigtig glad for, at fru Mai Mercado sagde før, at man også vil tage gråzoneprostitution – så har jeg også lært det – med i det.
Altså, det er det, der populært kaldes sugardating.
For det er en problematik, som jeg tror at vi kommer til at se mere og mere til, og i særdeleshed også, når vi har folk på sociale medier – jeg prøver virkelig at undgå at sige de her engelske ord – som faktisk selv er inde i den her gråzoneprostitution, og som derfor sender et signal til unge mennesker om, at det her er fuldstændig normalt.
Og det er det ikke.
Så der er nogle ting her, hvor det, som jeg sagde før, er vigtigt, at vi adresserer de her to ben.
Der er de meget, meget usikre, meget, meget udsatte sexarbejdere m/k, som vi eksempelvis ser i den her dokumentar fra TV 2, men der er sådan set også alle de andre, som har brug for at kunne passe bedre på sig selv, og som i dag er fanget i en eller anden lovmæssig spændetrøje.
Det synes jeg er en åbenlys problematik, som vi i Dansk Folkeparti i hvert fald rigtig gerne vil være med til at få løst langt bedre, end man gør det i dag.
Så derfor er der fuld opbakning herfra, også til det her beslutningsforslag om at nedsætte en arbejdsgruppe.
Det her haster, så det er ikke bare noget, vi kan vente med.
Nu har vi altså ventet i over 10 år, siden den her debat startede.
Så det her arbejde skal simpelt hen i gang.
Så bare tak for at have fremsat forslaget.
Jeg er også rigtig glad for, at vi er nået så langt, og jeg er også glad for, at ordføreren nævner nogle af de organisationer, men også nogle af de her tilgange, som vi også er nødt til at adressere i forhold til det her.
Noget, jeg også er meget optaget af, er det her PrEP, altså at man faktisk kan blokere for hiv-smitte for en meget, meget udsat gruppe.
Det er bare for at tage et konkret eksempel.
Og det er der heller ikke nok fokus på.
Men der er også, som ordføreren nævner, Gadejuristen, Stenbroens Jurister, The Red Van – jeg undskylder et engelsk ord her – som jo netop sikrer, at gadesexarbejdere har bedre muligheder for at have ordnede forhold, når de har deres kunder, netop fordi de jo ikke har andre muligheder i dag.
Ellers skulle de stå inde i en eller anden baggård eller noget andet.
Og ordføreren nævner også Reden.
Der er rigtig, rigtig mange ting, vi skal have med i det her.
Så jeg er bare glad for, at ordføreren netop adresserer det ubestridelige faktum, at vi er nødt til at kigge på det her ret bredt og med flere ministerier involveret.
Så jeg vil egentlig bare sige tak for det.